  Туспуктэм: Татьяна Пунгина Наталия Сильвестрова 24-тӥ шуркынмонэ, Анайлэн нуналэз азьын, Удмуртиысь 16 нылкышноос «Анайлэн данэз» («Материнская слава») пусэз басьтӥзы. Данъетъёсты улосвыллэн тӧроез Александр Бречалов сётӥз. Ужрадэ ивортодэтъя «Удмуртия» агентстволэн корреспондентэз вуылӥз. « Тӥ нылпиосты быдэтӥськоды, семья шудэз утиськоды, ужаны вуттӥськоды но яратоно уженыды выриськоды. Ӵапак тӥляд яратондылы, сюлмаськемдылы луыса пиналъёсты бадӟым вормонъёс басьто, выльзэ усьто но зэмос патриотъёс луо » Александр Бречалов, Удмуртилэн тӧроез Дэнъетэз басьтӥсьёс пӧлын Яр ёросысь Фразия Дюкина но. Картэныз ӵош соос куинь пинал будэтӥзы. Бадӟымез пизы валтӥсь агроном луыса тырше, кыкетӥез пизы эксаваторен ужа, нылзы нош — Ижкарысь школаын географиен дышетӥсь. Ачиз Фразия Александровна али утялскись луыса ужа, азьвыл скал кыскись вал, гуртысь нылпи садэн кивалтӥз. Ваньмон дыръяз керттӥськыны яратэ. Картэныз ӵош пудо-животзэс утялто. Трос нылпиё анай сеьязэ валтӥсь дунлыкеныз лыдъя. Но огазе ӵем люкаськыны секыт ни шуыса пусъе. Озьы ке но, соос  бадӟым праздникъёсы пумиськыны тыршо, ӵош шулдыръясько, пыжисько. Фразия Дюкина верамъя, семьялэн кужымез яратон но гажан бордын возиське. « Дышетоно пиналъёсты яратыны, валаны. <…> Ужаны дышетоно. Семьядэ яратоно. Сётскыны но валано дыраз, пиналъёслы но простить кароно » Фразия Дюкина, «Анайлэн данэз» пусэз басьтӥсь Данъетэз Алнаш ёросысь Валентина Мартынова но басьтӥз. Со 40 ар пала школаын историяя но обществознаниея дышетӥсь луыса тыршиз, али пенсиын ни. Кузпалэныз куинь нылзэс но одӥг пизэс быдэ вуттӥзы. Ваньзы быръем ӧръёссыя ужало. Дырзэс быдэс сеьяен ортчытъяны ярато. Нылпиоссы ваньмыкузы гуртэ, анай-атайзы доры дырто, соослы юрттӥсько. « Туж яратӥськом путешествовать карыны, пӧртэм городъёстӥ ветлӥськомы нылпиосын. Кыре пикнике потаськомы » Валентина Мартынова, «Анайлэн данэз» пусэз басьтӥсь Озьы ик анайлы бачкаын ужаны, сяськаосын вырыны кельше. Валентина Мартынова ачиз бадӟым семьяын вордскиз. Анай-атаез 10 пинал будэтӥзы. Анаезлэн «Мать-героиня» пусэз вань. Мумы-бубыез солы адӟем карымон луизы. Нылпи будэтыны капчи ӧвӧл, пусъе Валентина Алексеевна. Но соос бордын ик семьялэн, нылкышнолэн шудэз. « Нылпи вордон но Инмарен сётэм шуд кадь потэ мыным. Соин ваньмыз ӟеч мед луоз, вань анайёслы туж бадӟым шумпотон мед луоз со » Валентина Мартынова, «Анайлэн данэз» пусэз басьтӥсь «Анайлэн данэз» пус Удмуртиын 2005-тӥ арын юнматэмын вал. Со дырысен сое быдэс элькунысь 799 нылкышноос басьтӥзы ни. Туспуктэм: Татьяна Пунгина Тегъёс: анайёс данъетъёс АлександрБречалов Ижкар Удмуртия  